Prøvde å sparke seg inn i politihuset - kastet i arresten
Den gamle kjenningen ringte i natt politiet og sa han var blitt slått ned utenfor en pub, hvor han tidligere på natten var nektet adgang. Politiet kom til stedet og ting ordnet seg tilsynelatende. Men 42-åringen var ikke så begeistret for løsningen. - En mann innbrakt etter først å ha vært involvert i slåssing på byen for deretter å ha prøvd å sparke seg inn gjennom ruta på politihuset..., skrev nattens operasjonsleder ved Gudbrandsdal politidistrikt på Twitter tidlig fredag morgen. Påtroppende operasjonsleder Per Solberg utdyper hva som skjedde etter at den misfornøyde mannen først ringte politiet: - Forholdet ble løst på stedet klokken 03.50 i natt. Men etterpå gikk han hit, var sint og begynte å sparke i inngangsdøra på politistasjonen. Han ble pågrepet og satt i drukkenskapsarresten. Der sitter han fortsatt, sier han ved 08.00-tiden. Å sparke løs på en politistasjon er ikke så lett å komme seg unna. - Når du prøver å sparke gjennom inngangsdøren, er det å be om å få overnatte her, sier operasjonsleder Solberg.
Først var 42-åringen i klammeri ved et utested i Lillehammer. Så dro han til politistasjonen og sparket seg inn i arresten.